Vidar Lønn-Arnesen

**Vidar Lønn-Arnesen** (1940–2025) var en norsk programleder, musiker og underholder med nær femti års virke i NRK. Han huskes blant annet som programleder for radiomusikkprogrammet ''Ti i skuddet'' og det musikalske tv-programmet *[[Da Capo!]]* Han regnes som en pionér for NRKs satsing på populærkultur og popmusikk, og bidro til at institusjonen gjennom 1970-, 1980 og 1990-årene vant et stort publikum blant yngre.

Som musiker og tekstforfatter utgav Lønn-Arnesen flere plater der han framførte musikk fra sine tv-programmer. Han startet sin karriere i Horten på slutten av 1950-årene som medlem av Top Trio, senere i duoen Wenche og Vidar sammen med Wenche Gyhring. I 1960-årene var han medlem av gruppa Tre tainers. Han gav også ut flere plater som soloartist, deriblant *Vidar synger Prøysen* og *Vidar synger Egner*.

Lønn-Arnesen var programleder for de norske finalene i Melodi Grand Prix i 1972, 1973, 1974 og 1977. I 2006 ble han hedret med Årets hederspris av Prix Radio og  i 2010 mottok han Kongens fortjenstmedalje for sin rolle som en markant person i norsk kulturliv. 

I 2002 var han med å etablere Seniorsaken og var aktiv her en del år, deriblant som organisasjonens leder for ressursgruppen for informasjon og samfunnskontakt.

Han var medlem av Den norske Frimurerorden.

Vidar Lønn-Arnesen døde 17. oktober 2025, etter et kort sykeleie, 85 år gammel.

## Oppvekst og tidlig virke
Vidar Lønn-Arnesen ble født i Lardal i 1940 og vokste opp i Horten. Han var sønn av ingeniøren Jack Arnesen og Edith Arnesen (f. Lønn), og hadde en yngre søster. Som barn brukte han familiens båndopptaker til å lage «radioprogrammer» med grammofonplater og intervjuer. Etter hvert begynte han også å skrive i lokalavisen om musikk og ungdomsaktiviteter. I «Barnetimen på Horten kino» kunne han boltre seg med sang og sketsjer, og han ble redaktør for skoleavisen både på realskolen og på gymnaset, og redaktør for russeavisen i 1959.

Allerede i 1955 startet han og en kamerat en ulovlig nærradio på et loft midt i Horten – «Flakong Radio». De sendte musikk fra grammofon og båndopptakere på en gammel radiosender fra krigens dager. Stasjonen ble populær i nærområdet og en konkurrent til NRK, og etter to års drift ble den peilet inn av politiet fordi den forstyrret kommunikasjonen med flyene som kom inn fjorden mot flyplassen på Fornebu.

## Karriere i NRK
En stund etter at han tok examen artium ble Lønn-Arnesen midlertidig ansatt i NRK. I 1962 laget han sitt første TV-program, *[[Sommerlørdag ved fjorden]]*, et familieunderholdningsprogram sendt fra Ingierstrand bad, som han også var programleder for. Deretter var han programleder i ungdomsserien *[[Pop-korn (TV-program)|Pop-korn]]*, som ble sendt fra Centralteatret. Sommeren 1964 ble han hentet inn til NRK av redaktør i NRKs barne- og ungdomsavdeling Helge Sverre Nesheim, og laget deretter programmene *[[Sikksakk (program)|Sikksakk]]* og *[[Skru på (program)|Skru på]]*. Den 1. januar 1965 fikk han fast ansettelse i NRK Radios Barne- og ungdomsavdeling. 

Den 23. april 1965 lanserte Lønn-Arnesen platelisteprogrammet *[[Ti i skuddet]]*, etter inspirasjon fra Britiske *[[Top ten game]]* og svenske *[[Tio i topp]]*. I dette programmet, som var en foreløpig nysatsning på populærkultur i NRK, stemte ungsdomsjuryer over hele landet med mentometer, et avstemningsapparat der publikum stemte med hver sin knapp, på popmusikk fra hele verden, for å utvelge hvilke låter som skulle få plassering i programmet. *Ti i skuddet* ble en kommersiell kjempesuksess i NRK som utvidet kanalens tradisjonelle demografi til tenåringer. *Ti i skuddet* varte fra 1965 til utgangen av 1970, for deretter å bli relansert på i 1981. I 1991 overtok Steinar Fjeld som programleder etter å ha vært medprogramleder i flere år, etter Lønn-Arnesen bengynte i NRK TVs underholdningsavdeling.

Utover *Ti i skuddet* påbegynte Lønn-Arnesen omfattende arbeid i NRK i sitt første år som fast ansatt. I 1965 og frem til 1980-tallet var Lønn-Arnesen programforfatter og programleder for radioprogrammene *[[Western Saloon (program)|Western Saloon]]*, som fokuserte på amerikansk country- og westernmusikk, samt programmet *[[Plater med støv på (program)|Plater med støv på]]*, som fokuserte på eldre popmusikk. Disse programmene var sentrale popkultursatsninger i NRK myntet på et mer voksent publikum. 20. november 1965 fikk *[[Europatoppen]]* (European pop jury) sin første sending på NRK, spilt inn i Store studio med Lønn-Arnesen som norsk juryleder. Europatoppen, liknet et felleseuropeisk *Ti i skuddet* der syv land med hver sin ungdomsjury deltok, herunder England, Irland, Tyskland, Finland, Danmark, Sverige, Belgia, Frankrike og Spania, med et utvalg land hver episode. Hver ungdomsjury valgte to poplåter fra sitt eget land, deretter stemte samtlige ungdomsjuryer frem låter i toppliste rangert etter poeng. Programmet ble sendt på NRK frem til desember 1983. I februar 1968 startet Lønn-Arnesen radioprogrammet *[[Etter skoletid]]*, et ettermiddagsprogram med aktualiteter og musikk for unge. 

Lønn-Arnesen var programleder for de norske finalene i Melodi Grand Prix i 1972, 1973, 1974 og 1977. Høsten 1974 startet *[[Familietreff i Store Studio]]* som et allsangprogram på NRK, med Lønn-Arnesen som programleder, Philip Kruses orkester som husorkester og diverse kjente kulturpersonligheter som gjester. Programmet førte til plateserien for barn *[[Jo mer vi er sammen]]* med Philip Kruses orkester og Lønn-Arnesen på vokal.

I 1976 kom *[[Skandinavisk musikkbar]]*, et program der en svensk, dansk og norsk programleder; Rune Hallberg, Finn Kragerup og Lønn-Arnesen; spilte plater fra egne land for hverandre. På dette programmet hadde de også livesendinger fra Stockholm, København og Oslo, der de inviterte artister fra landene og hadde fremføringer med orkester. Programmet ble lagt ned i 1991. 

I 1982 begynte Lønn-Arnesen i radioprogrammet *[[Musikktelefonen]]*, et pop-quiz program der lyttere kunne ringe inn, for å så kunne motta plater i posten. I 1986 startet Lønn-Arnesen *[[Norsk på norsk]],* et musikkprogram for norsk musikk med norske tekster, i protest mot at *[[Norsktoppen]]* hadde åpnet opp for norske låter med engelske tekster, som etter hvert hadde kommet til å dominere programmet. 

I 1991 begynte Lønn-Arnesen i NRKs underholdningsavdeling på TV. Her ble han programleder i *Da Capo*, et populært program han ledet i ti år, og fikk blant annet ord på seg av journalister for å ha «sort belte i allsang». 

I 2001 begynte Lønn-Arnesen som programleder i *Norsktoppen,* et program han ledet frem til det ble lagt ned i 2008. Han engasjerte seg sterkt mot nedleggelsen av programmet, som hadde vært kontinuerlig på lufta siden 1973. Programmet ble likevel nedlagt. Samtidig var han programleder i *[[Alle tiders blinkskudd]]* på P1, der han arbeidet frem til han sluttet i NRK i 2010. Da han gikk av med pensjon mottok han Kongens fortjenstmedalje for sitt arbeid i NRK og for sin rolle som en markant person i norsk kulturliv.

Lønn-Arnesen var gift med TV-produsenten Tove Lønn-Arnesen. De traff hverandre da begge arbeidet i produksjonsstaben til *Ti i skuddet*; hun som mentometerbestyrer.

## Karriere som musiker
Som musiker begynte Lønn-Arnesen sin karriere i Horten på slutten av 1950-tallet som vokalist i gruppa Top Trio med Wenche Gyhring og Grethe Torp. Top Trio platedebuterte i 1958, og fikk en hit med *Eselsangen*, som ble populær i *[[Ønskekonserten]]* på P1*.* Senere spilte han i duoen Wenche og Vidar sammen med Wenche Gyhring. På 1960-tallet var han medlem av sanggruppa Tre tainers med Kåre Tærland (vokal og gitar) og Rudolf Wik (vokal og gitar), som fikk hits med blant annet «Stakkars mannfollk», «Opp til Alaska» og «Tre døgn i bua».

Lønn-Arnesen debuterte som soloartist med albumet *Vidar synger Prøysen* i 1974. Fra 1975 til 1978 gjorde Lønn-Arnesen suksess med plateserien for barn *[[Jo mer vi er sammen]]* med Philip Kruses orkester. Siden har han gitt ut en rekke solualbum, deriblant serien *[[Countryfest]]*, basert på radioprogrammet *Lanhandelen,* som kom i syv utgaver, samt *[[Vidar synger Egner]], [[Vidar synger Prøysen 2]],* samt allsangalbumet *[[Á la da Capo!]]* fra *1999.*

## Diskografi
* *Vidar synger Prøysen* (1974)
* *Jo mere vi er sammen* (1975)
* *Jo mere vi er sammen Vol. 2* (1976)
* *Jo mere vi er sammen Vol. 3* (1978)
* *Julepresangen* (1980)
* *Bom falleri* (1983)
* *Countryfest i kveld* (1984)
* *Vill vest med Vidar* (1988)
* *Vidar synger Egner* (1994)
* *Vidar synger Prøysen 2* (1995)
* *Á la da Capo!* (1999)

;Singler
* «Musikktelefonen» (1991)

## Referanser


## Eksterne lenker
* 
* 
* 
* Personlig omtale av Vidar Lønn-Arnesen og Ti i skuddet.